**vlada republike srbije**

**Projekat „Podrška unapređenju socijalnog uključivanja u Republici Srbiji“,**

**faza 3, 7F -03916.03**

**Javni poziv za pružanje mentorske i savetodavne podrške gradovima i/ili opštinama i/ili gradskim opštinama (JLS/GO) u pripremi Lokalnog akcionog plana za socijalno uključivanje Roma i Romkinja za period od 2021-2022. godine.**

Tim za socijalno uključivanje i smanjenje siromaštva Vlade Republike Srbije objavljuje javni poziv za izbor ukupuno pet gradova i/ili opština kojima će pružiti mentorsku i savetodavnu podršku u procesu izrade Lokalnog akcionog plana za socijalno uključivanje Roma i Romkinja za period od 2021-2022. godine, kroz radionice za izradu LAP-a koje će voditi eksperti iz oblasti strateškog planiranja, programskog budžetiranja i inkluzije Roma i Romkinja.

Ovaj poziv finansira se sredstvima donacije Švajcarske Konfederacije putem Švajcarske agencije za razvoj i saradnju (SDC) u okviru projekta „Podrška unapređenju socijalnog uključivanja u Republici Srbiji“, faza 3. SDC pruža podršku Vladi Republike Srbije da unapredi proces socijalnog uključivanja u Republici Srbiji. Aktivnosti u okviru Projekta sprovodi Tim za socijalno uključivanje i smanjenje siromaštva, koji je nadležan za jačanje kapaciteta Vlade da razvija i sprovodi politike socijalnog uključivanja zasnovane na primerima dobre prakse EU. Takođe, Tim pruža podršku Vladi da koordinira, prati i izveštava u vezi sa aktivnostima u oblasti socijalnog uključivanja.

**Cilj javnog poziva**

Na osnovu Zakona o planskom sistemu (''Službeni glasnik Republke Srbije'', broj 30/18), odnosno Uredbe o metodologiji upravljanja javnim politikama, analizi efekata javnih politika i propisa i sadržaju pojedinačnih dokumenata javnih politika (''Službeni glasnik Republke Srbije'', broj 8/19), akcioni plan jeste dokument javne politike najvišeg nivoa detaljnosti, a organi lokalne vlasti, u skladu sa svojim nadležnostima, jesu učesnici u planskom sistemu.

Od grada, opštine i/ili opštine se očekuje da imenuje tim za izradu Lokalnog akcionog plana za socijalno uključivanje Roma/kinja koji će biti u obavezi da prisustvuje organizovanim radionicama za izradu LAP-a. Radionice će voditi eksperti iz oblasti strateškog planiranja, programskog budžetiranja i inkluzije Roma i Romkinja, angažovani od strane Tima za socijalno uključivanje i smanjenje siromaštva.

Cilj poziva je izrada Nacrta lokalnog akcionog plana za socijalno uključivanje Roma/kinja za period od 2021-2020. godine koji će biti pripremljen u skladu sa Zakonom o planskom sistemu, a na osnovu Strategije o socijalnom uključivanju Roma i Romkinja za period od 2016 do 2025 godine („Službeni glasnik Republike Srbije”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US и 44/14).

Pripremljeni Nacrt Lokalnog akcionog plana za socijalno uključivanje Roma/kinja grad/opština će biti u obavezi da usvoji na sednici gradskog/opštinskog veća.

### Očekivani rezultati

* Imenovanje Tima za izradu Lokalnog akcionog plana za socijalno uključivanje Roma/kinja od strane izabranog grada i/ili opštine koga će činiti minimum 5, a najviše 8 osoba: 1) odgovorna kontakt osoba za komunikaciju i koordinaciju koja je zaposlena na rukovodećoj poziciji u JLS; 2) predstavnici postojećih lokalnih mehanizama za socijalno uključivanje Roma/kinja (koordinator/ka za romska pitanja, pedagoški asistent/kinja i/ili zdravstvena medijatorka); 3) predstavnik/ca Centra za socijalni rad, 4) predstavnik/ca Nacionalne službe za zapošljavanje; 5) predstavnik/ca lokalne organizacije civilnog društva koja se bavi inkluzijom Roma/kinja;
* Prisustvo na najmanje 3 radionice za izradu LAP-a za socijalno uključivanje Roma/kinja koje će biti organizovane od strane Tima za socijalno uključivanje i smanjenje siromaštva;
* Izrada Nacrta lokalnog akcionog plana za socijalno ukljivanje Roma/kinja za period od 2021-2022. godine **najkasnije do 30.11.2020. godine**;
* Usvajanje Lokalnog akcionog plana za socijalno ukljivanje Roma/kinja za period od 2021-2022. godine od strane gradskog/opštinskog veća **najkasnije do 31.12.2020.godine**;

**\*\*\***

**Tim za socijalno uključivanje i smanjenje siromaštva poziva zainteresovane gradove i/ili opštine da podnesu svoju izjavu o zainteresovanosti za pružanje navedenih usluga.**

**Poziv je otvoren za jedinice lokalne samouprave koje ispunjavaju sledeće uslove:**

* Grad/opština koja nema važeći Lokalni akcioni plan koji se bavi unapređenjem položaja Roma i Romkinja;
* Grad/opština koja ima važeći Lokalni akcioni plan koji se bavi unapređenjem položaja Roma i Romkinja koji ističe 2020. godine.

**Dokumentacija**

**Izjava o zainteresovanosti treba da sadrži sledeće informacije:** Prijavni obrazac: demografski podaci, strateški okvir, kapaciteti i uspostavljeni mehanizmi za socijalno uključivanje Roma/kinja i relevantni podaci iz oblasti obrazovanja, zapošljavanja, stanovanja i zdravlja (popuniti formular dat u prilogu).

Dokumentacija za podnošenje prijava na Javni poziv se može preuzeti na sajtu Tima za socijalno uključivanje i smanjenje siromaštva Vlade Republike Srbije [**http://socijalnoukljucivanje.gov.rs/**](http://socijalnoukljucivanje.gov.rs/)

Molimo da izjavu o zainteresovanosti dostavite elektronskom poštom na adresu slavica.denic@gov.rs najkasnije **do petka, 19. juna 2020. godine do 16 časova**.